|  |  |  |
| --- | --- | --- |
| Modtager(e): SNUK | Notat | |
| Førstartmerit  I fr | |

**Startmerit på bachelor- og kandidatuddannelser – opsamling fra optaget 2014 og fastsættelse af sagsbehandlingsprocedurer**

I forbindelse med studiestart har AU for første gang behandlet ansøgninger om startmerit, dvs. reglen i studiefremdriftsreformen om, at universiteterne ved ansøgning om studieskift og ved genoptagelse af uddannelsesforløb altid skal tage stilling til, om der kan gives merit for tidligere beståede uddannelseselementer. AU har i 2014 behandlet 880 ansøgninger.

Forud for ansøgningerne havde Driftsenheden i samarbejde med SNUK og Optag besluttet en sagsbehandlingsprocedure. Der var herunder udarbejdet standardbrevskabeloner til brug på de enkelte fakulteter. Ved siden af dette arbejde er reglerne om disciplinære regler over for studerende ved Aarhus Universitet revideret.

Indledningsvist opstiller notatet en række fortolkningsbidrag, der vedrører rammerne for tildeling af startmerit. I forlængelse heraf opstilles en sagsbehandlingsprocedure for de studerende, der klager over en afgørelse om tildeling af startmerit. Endelig beskriver notatet sagsbehandlingsproceduren i forbindelse med sager, hvor den studerende ikke indsender den dokumentation, der kræves for at AU kan tage stilling til, hvorvidt der skal tildeles startmerit.

**Rammerne for tildeling af startmerit - fortolkningsbidrag**

Det fremgår af adgangsbekendtgørelserne, at ansøgeren skal oplyse om og søge merit for beståede uddannelseselementer fra alle tidligere uafsluttede uddannelsesforløb på samme niveau.

Reglerne om startmerit har til formål at sikre, at beståede uddannelseselementer ikke går tabt i forbindelse med studerendes studieskift eller ved genoptagelse af uddannelsesforløb, da det kan føre til dobbeltuddannelse og dermed en uhensigtsmæssig brug af ressourcer. Derfor skal AU ved ansøgning om studieskift altid tage stilling til, om der kan gives merit for tidligere beståede uddannelseselementer fra alle tidligere uafsluttede uddannelsesforløb. Fag taget under tompladsordningen anses ikke for at være omfattet af startmerit. Studerende der har taget fag under tompladsordningen har mulighed for at søge merit efter den ordinære meritbestemmelse i uddannelsesbekendtgørelsen.

Den studerende har pligt at oplyse om og søge merit for beståede uddannelseselementer fra alle tidligere uddannelsesforløb på samme niveau. Den studerende har således pligt til at få meriteret beståede uddannelseselementer ind, hvor det er muligt.

AU er ikke forpligtet til af egen drift at tage en sag op vedrørende startmerit eller pålagt fx en systematisk gennemgang af de faglige vurderinger med henblik på fange beståede uddannelseselementer fra uafsluttede forløb. Omvendt kan AU godt vælge at påbegynde sagsbehandling, hvis AU fx i forbindelse med en faglig vurdering bliver opmærksom på, at der er beståede uddannelseselementer fra tidligere uafsluttede forløb.

Det er det enkelte studienævn, der træffer afgørelser om merit. Det er også det enkelte studienævn, der vurderer, om tidligere beståede uddannelseselementer kan meriteres ind i den nye bachelor- eller kandidatuddannelses ramme for valgfag. Der skal herunder foretages en vurdering af den faglige sammenhæng til de ”normale” valgfag i den nye uddannelse og til uddannelsens kompetenceprofil i øvrigt. AU meriterer ikke ind på sidefag/tilvalg før den studerende har ansøgt om tilvalg / sidefag.

Et bestået uddannelseselement kan som udgangspunkt kun meriteres ind i den nye bachelor- eller kandidatuddannelses ramme én gang. Det betyder at det beståede uddannelseselement som udgangspunkt ikke kan meriteres ind på både det centrale fag og på tilvalg/sidefag. Kravet om, at det beståede uddannelseselement skal være på samme niveau bevirker, at det beståede uddannelseselement ikke kan meriteres ind på både en bachelorramme og en kandidatramme. Hvis et bestået uddannelseselement indgår i adgangsgrundlaget, fx fordi ansøgning sker på baggrund af en mellemlang videregående uddannelse og supplering, bør det beståede uddannelseselement ikke også meriteres ind i den nye uddannelse. I forbindelse hermed skal det dog undgås, at den studerende tilmeldes til fag og prøver, som den studerende reelt allerede har gennemført.

Når studienævnet vurderer, at et eller flere beståede uddannelseselementer kan meriteres ind i den nye bachelor- eller kandidatuddannelse, så indgår fagene i opgørelsen af ECTS-point i den studerende tilmelding til fagelementer i den nye uddannelse på det relevante studietrin.

Hvis der gives startmerit svarende til 30 ECTS eller derover, så kan startmeritten få indflydelse på den studerendes SU. Studienævnet skal derfor foretage en konkret vurdering af, hvorvidt en startmerit på 30 ECTS eller derover vil medføre en reel studietidsforkortelse, dvs. hvor det vil være muligt for den studerende at færdiggøre sin uddannelse et eller flere semestre tidligere. Såfremt der er tale om en reel studietidsforkortelse skal SU-kontoret have information om det.

Studerendes overflytning mellem samme bachelor- eller kandidatuddannelse på forskellige danske universiteter berøres ikke af reglerne om pligt til at oplyse om og søge merit for allerede beståede uddannelseselementer, da eventuelle meritspørgsmål forudsættes afklaret ved optagelsen på den første institution.

**Studerende der klager over en afgørelse om startmerit**

På AU er der udarbejdet standardskabeloner til brug ved tildeling af startmerit og ved afslag på startmerit. Standardskabelonerne er vedhæftet dette notat og findes videre på sagsbehandlingsportalen.

Afgørelsen om tildeling af merit er en begunstigende forvaltningsakt. Det betyder, at den studerende ved fuldt ud tildeling af startmerit ikke modtager hjemmel, begrundelse eller klagevejledning. Ved delvist afslag (den studerende får fx merit for et eller to fag ud af flere) eller ved rene afslag får de studerende en afgørelse med hjemmel, begrundelse og klagevejledning.

Nogle afgørelser om startmerit har ganske indgribende konsekvenser for den enkeltes uddannelse. I nogle tilfælde vil startmerit blokere for et ønsket udlandsophold/projektorienteret forløb eller en ønsket linje eller toning. I andre tilfælde vil den studerende bære dårlige prøveresultater fra en tidligere uddannelse med sig ind i den nye uddannelse. En del studerende er derfor utilfredse med den positive merit og klager.

Hvis en ansøger efterfølgende udtrykker utilfredshed med at være tildelt merit kan afgørelsen ikke længere betragtes som begunstigende. I de tilfælde har styrelsen tilkendegivet, at den studerende skal have hjemmel, begrundelse og klagevejledning.

Det er førsteinstansen, det vil sige det studienævn, der har tildelt merit, der er ansvarligt for, at den studerende, der klager, efterfølgende modtager hjemmel, begrundelse og klagevejledning.

Ved tildeling af startmerit kan der alene klages over retlige forhold. Den faglige del kan ikke påklages til hverken meritankenævn eller Kvalifikationsnævnet. Kvalifikationsnævnet og meritankenævn kan alene behandle klager vedrørende afslag eller delvist afslag på merit.

**Studerende der afgiver urigtige eller mangelfulde oplysninger – herunder undlader at indsende dokumentation**

En anden gruppe studerende undlader at indsende den dokumentation, der er nødvendig for at AU kan træffe en afgørelse om startmerit.

Når AU har bedt om dokumentation og den studerende helt eller delvist undlader at indsende den fornødne dokumentation, påbegyndes en rykkerprocedure. Både den første anmodning om dokumentation samt de efterfølgende rykkere skal indeholde en frist.

Det enkelte fakultet udsender – ud over den første anmodning om indsendelse af dokumentation – to rykkere. Der er udarbejdet standardskabeloner til rykkerproceduren. Standardskabelonerne er vedhæftet dette notat og findes videre på sagsbehandlingsportalen.

# Hvis fristen overskrides, oversendes sagen til UJS, der herefter vil udarbejde en indstilling med henblik på prorektors afgørelse i sagen. Ved oversendelsen skal UJS have kopi af sagens akter samt en kort sagsfremstilling, der indeholder både en gennemgang af sagen samt en kort udtalelse.

**Bilag**

* Tre standardskabeloner
* Vejledende skema om klageadgang ved meritafgørelser, herunder merit ved

studieskift, jf. reform af SU-systemet og rammer for studiegennemførelse